Z A P I S N I K
2. sjednice Vijeća Mjesnog odbora Šestine (u daljnjem tekstu: Vijeće),
održane u utorak, 5. srpnja 2021. 
u prostorijama Mjesne samouprave Šestine, Šestinski trg 10,
s početkom u 19:00 sati


NAZOČNI ČLANOVI VIJEĆA:
Jure Tomičić, Kruno Vuk, Lorena Malec Mlinarić, Mladen Kljaić, Jadranka Apostolovski, Danijel Jagušt, Maja Pleić

Predsjedava: Jure Tomičić, predsjednik Vijeća. 
Zapisnik vodi: Jure Tomičić.

Predsjednik konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati te otvara 2. sjednicu Vijeća Mjesnog odbora Šestine.
Vijeće prihvaća tekst zapisnika 1. konstituirajuće sjednice Vijeća, održane 18. lipnja 2021. godine.
Na prijedlog predsjednika Vijeće jednoglasno utvrđuje sljedeći dnevni red:


DNEVNI RED:


1. [bookmark: _Hlk76722641]Zaključak o izmjeni i dopuni asfalterskog programa MO Šestine za 2021. godinu
1. Tekuća problematika 
1. Zahtjevi za korištenje prostora 
1. Pitanja, prijedlozi i obavijesti

         
Ad.1. Zaključak o izmjeni i dopuni asfalterskog programa MO Šestine za 2021. godinu

Predsjednik Vijeća pojašnjava izmjenu i prijedlog za dopunu asfalterskog programa MO Šestine za 2021. godinu te izlaže kako je potrebno kompletno asfaltirati ulicu Šafranišće. Naime nakon izvedenih radova izgradnje javnog kanala te priključaka, ionako uska ulica sada je kompletno prekopana te saniranje prekopa nema puno smisla pa predlaže u dogovoru sa voditeljem Zagrebačkih cesta da se asfaltira kompletna ulica. Predsjednik daje prijedlog na glasanje te Vijeće jednoglasno donosi zaključak o izmjeni i dopuni asfalterskog programa.

Ad.2. Tekuća problematika  

Predsjednik Vijeća iznosi tekuću problematiku članovima Vijeća. 
Rotor u Šestinama sa radovima bi trebao nastaviti iza 1. srpnja, a preduvjeti izmještanja električnih vodova su završeni. Nakon kratke rasprave gdje su vijećnici izrazili negodovanje zbog fontane u samom rotoru predsjednik upoznaje Vijeće kako su radovi asfaltiranja u ulici Podrebernica završeni te kako će po projektu uslijediti i druga faza radova nakon rješavanja imovinsko-pravnih poslova gdje će se širiti kolnik i raditi pločnik. 
Vijeću MO Šestine obratili su se stanari ulice Podrebernica sa zahtjevom za postavu 2-3 uspornika u gornjem dijelu ulice (od igrališta do Doma zdravlja) napominjući kako je sada povećan promet i kako je ugrožena sigurnost djece koja prolaze već spomenutom ulicom bez pločnika. Vijećnici vode kratku raspravu te donose zaključak kako je potrebno mišljenje prometnih stručnjaka koji će odrediti hoće li se i gdje postavljati izdignuti uspornici.


Ad. 3.	Zahtjevi za korištenje prostora

Vijeće MO Šestine zaprimilo je 3 zahtjeva za povremeno korištenje prostora. 
· Politička stranka BM365 – Stranka rada i solidarnosti – traženi termin svaki ponedjeljak se ne odobrava već da stranka izabere koji će ponedjeljak koristiti (Vijećnici se slažu oko dosad provođene prakse kako političke stranke imaju pravo na besplatno korištenje prostorija Mjesne samouprave 1 put mjesečno po 2 sata – iznimni slučaj 3 sata)

Zaprimljena su 2 zahtjeva udruga koje koriste prostorije te za to primaju naknadu od članarina.
Vijećnica Maja Pleić nakon dobivenog odgovora predsjednika da se ne naplaćuje naknada za korisnike prostora iščitava dio zakona na službenim stranicama Grada Zagreba te traži od predsjednika da zatraži očitovanje i sistem naplate za korisnike prostora. Napominje kako piše povremeno korištenje prostora, a pisani su termini skoro svaki dan pojedine udruge koja ne plaća nikakvu naknadu za prostor, a ostvaruje korist, zatim nadodaje kako piše u zakonu da primarno pravo na prostor imaju udruge kojima je sjedište u tom mjestu.
Vijećnica Jadranka Apostolovski slaže sa rečenim te napominje kako i ona ima udrugu koja se dugo borila za prostor koji su na kraju jedva dobili i kojeg kaže najnormalnije plaća.
Vijećnici kratko vode raspravu te donose zaključak da nakon godišnjih odmora naprave sastanak sa svim korisnicima prostorija te da do tada predsjednik dobije službenu potvrdu gradskih vlasti na koji se način provodi naplata za korištenje prostorija kojima je vlasnik grad.
Navedeni zahtjevi biti će ponovno razmatrani nakon sastanka sa korisnicima prostora te kad se odrede cijene te maksimalno vrijeme koje udruga može koristiti kako bi se oslobodilo mjesto za sve udruge koje žele koristiti prostorije.
· Društvo sportske rekreacije ''Šestine'' – tražena su 2 termina po 2 sata što je prihvatljivo no zahtjev će pričekati sastanak svih korisnika prostora
· Dječje društvo ''Plesni kristal'' – tražena 4 termina sa ukupnom stanicom 15,5h tjedno – ponovno će se razmotriti nakon sastanka sa korisnicima prostora



Ad.4. Pitanja, prijedlozi i obavijesti

Predsjednik obavještava članove Vijeća o aktivnostima od posljednje sjednice Vijeća te kao i dobivenim dopisima od mjesne samouprave. Predsjednik iznosi zaprimljene prijedloge vijećnice Jadranke Apostolovski te svaki kratko obrazlaže i daje na glasanje. 
· Prijedlog sadnje 20 stabala trešanja jednoglasno se prihvaća te će se gradskom uredu poslati zahtjev za odobrenje istog jer navod kako na javnim površinama se ne smije saditi drveće koje daje plod ne opravdava činjenicu da je sada nedavno na Trešnjevci posađeno nekoliko desetaka raznih trešanja.
· Prijedlog postave pametnih klupa jednoglasno se prihvaća, te će se razgovarati o ev. lokaciji pa ćemo vidjeti na koji način i realizirati.
· Prijedlog za postavljanje nadstrešnica na autobusnim stajalištima – predsjednik ga ne daje na glasanje nego objašnjava kako je navedeno već više puta pisano gradu te kako će nadstrešnice kod DVD-a Šestine ići sa projektom kružnog raskrižja, dok je za navedene kod ulice Potočani dobivena odbijenica zbog nedovoljne širine za postavu na što je i napisana žalba te obrazloženje kako nam ne trebaju bočne stranice te će se još jednom obaviti očevid.
Potpredsjednica Lorena Malec-Mlinarić napominje kako se kod igrališta OŠ Šestine nesavjesni vozači parkiraju uz cestu i po nogostupu te otežavaju prometovanje. Nakon kratke rasprave donosi se zaključak za postavljenjem znaka za zabranjeno parkiranje te aktivnost komunalnog redara.
Vijećnik Danijel Jagušt moli da se zelenoj površini kod dječjeg igrališta u ulici Šestinski vijenac 2 prorijedi grmlje uz rub površine koje je preraslo.
Vijećnik Mladen Kljajić dodaje kako bi trebalo pročistiti šaht u ulici Kuniščak.
Predsjednik uz informacije o dobivenim zahtjevima i mailovima građana otvara grupu na Watsappu te se vijećnici dogovaraju da to bude centralna komunikacija.  


Sjednica je završila u 21:00 sati. 

KLASA: 026-02/21-002/1135
URBROJ: 251-06-11-204-21-2
Zagreb, 5. srpnja 2021.


Zapisnik vodio:
              Jure Tomičić					
					 Predsjednik Vijeća

